Hiqet moratoriumi për shpim-kërkimin e naftës në Gjirin e Meksikës
Moratorium u vendos pak aksidentit në Gji në muajin prill të këtij viti.
Administrata Obama hoqi moratoriumin për operacionet e shpim-kërkimit në ujërat e thella për naftë dhe gaz natyror në Gjirin e Meksikës, moratorium që u vendos pak aksidentit në Gji në muajin prill, i cili shkaktoi 11 të vdekur dhe u pasua me derdhjen më të madhe të naftës në histori. Siç thuhet në materialin në vazhdim, reagimi nga sektori i energjitikës dhe udhëheqësit politikë të shteteve të Gjirit të Meksikës ka qënë pozitiv, por i rezervuar. Guvernori i Teksasit, Rick Perry, i cili ngriti padi kundër qeverisë federale lidhur me ndalimin e operacioneve të shpimit, mësoi rreth heqjes së moratoriumit gjatë një vizite në Houston. Guvernatori republikan u shpreh me rezervë në përgjigjen e tij. Guvernori republikan i Luizianës, Bobby Jindal, shteti i të cilit është dëmtuar më shumë nga derdhja e naftës së kompanisë BP dhe humbja e vendeve të punës si pasojë e moratoriumit, tha se vendimi i Shtëpisë së Bardhë për heqjen e moratoriumit ishte një lajm i mirë, që duhettë ishte marrë shumë më parë. Anëtarja demokrate e Dhomës së Përfaqësuesve, Sheila Jackson Lee, e cila përfaqëson distriktin e Houstonit, tha se njoftimi i Shtëpisë së Bardhë ishte lajm shumë i mirë për rajonin e Gjirit të Meksikës. Zonja Jackson Lee tha se një përpjekje ndërpartiake e senatorëve dhe kongresmenëve nga shtetet e Gjirit si Teksasi, Luiziana dhe Mississippi ndikuan presidentin Obama dhe Sekretarin e Burimeve Natyrore, Ken Salazar që të hiqej moratoriumi sa më parë që të ishte e mundur. Zyrtarët federalë llogarisin se vendimi për ndalimin e shqimeve në ujërat e thella shkaktoi humbjen e 8 mijë deri 12 mijë vendeve të punës. Por zyrtarët në Luiziana thanë se shumë kompani të vogla e ndjenë më tepër ndikimin e moratoriumit se sa kompanitë e mëdha që kishin më shumë burime financiare. Një ekspert i energjisë në Houston me një opinion të fuqishëm lidhur me këtë objekt, është ish presidenti i kompanisë Shell Oil John Hofmeister, i cili tani drejton organizatën private, Citizens for Affordable Energy. Zoti Hofmeister tha se dëmet e shkaktuara nga moratoriumi dhe veprime të tjera nga administrata Obama, që kanë ngadalsuar prodhimin e naftës në vend do të bëjnë që çmimi i naftës në Shtetet e Bashkuara të dyfishohet deri në vitin 2012. Ai tha se kufizimet për prodhuesit e naftës në vend ka të ngjarë të shtojnë importet për të përmbushur kërkesat në rritje për energji në Shtetet e Bashkuara. Zyrtarë të administratës Obama thonë se shpimet në Gjirin e Meksikës nuk ka të ngjarë të fillojnë së shpejti sepse kompanitë përkatëse duhet të përmbushin kërkesa të reja sigurie. Zyrtarët thonë se mund të duhen disa javë për miratimin e lejeve për shpimet e naftës. Por Sekretari amerikan i Burimeve Natyrore Salazar tha se kompanitë, të gatshme të zbatojnë rregullat, mund të operojnë në Gjirin e Meksikës, ku nxirret më shumë se 30 për qind e naftës në Shtetet e Bashkuara.